16.6.2023
ET
Euroopa Liidu Teataja
C 214/159 Neljapäev, 19. jaanuar 2023
4. rõhutab asjaolu, et see määratlus tuleks lisada horisontaalsemasse määrusesse, näiteks ÜKP määrusesse, et hõlmata kõiki ELi kalandusalaseid õigusakte tervikuna; on seisukohal, et ükski määratluse muudatus ei tohiks mõjutada EMKVFi rakendamist jooksval perioodil; kutsub komisjoni üles käsitlema seda küsimust ÜKP määruse tulevase läbivaatamise käigus;
5.
kinnitab vajadust tugevdada ja lühendada sektori väärtusahelat tootja ja tarbija vahel, misläbi suurendatakse kalurilt tarbijale toimuva otsemüügi võimalusi ja vähendatakse vahendajate arvu, eesmärgiga jõuda ideaaljuhul selleni, et tootja on võimeline lõpptarbijat otse varustama; rõhutab vajadust edendada turundusstrateegiaid, sealhulgas uute turustusahelate edendamise kaudu, ning soodustada toodete eristamist parandavaid mehhanisme, et võimaldada kaluritel saada võimalikult suurt kasu, suurendada kasumlikkust, toetada suuremat tasustamist ning edendada lisaväärtuse õiglast ja asjakohast jaotamist kaluritele;
6. nõuab, et lisaväärtust jaotataks sektori väärtusahelas õiglasemalt ja asjakohasemalt ning kaalutaks selliseid sekkumisvorme nagu garanteeritud või soovitushinnad, mille muutujad peaksid hõlmama tootmiskulusid, et saavutada eespool nimetatud eesmärk ja parandada kalurite sissetulekut; kordab, et kui ahelas esineb tõsine tasakaalustamatus, peaks liikmesriikidel olema õigus sekkuda;
7. rõhutab asjaolu, et väikesemahuline kalapüük on väärtusahela nõrgim segment ja turustuskokkulepetes kaldutakse sageli eelistama pigem ostjate kui kalurite huve, jättes kaluritele hinnakujunduse üle vähese või olematu kontrolli, mistõttu saadakse müüdud toodete eest marginaalset tulu;
8. nõuab ELi või liikmesriikide tasandi meetmeid, mille eesmärk on kaitsta või luua päritoluturge, toetades seeläbi traditsiooniliste toodete lühikesi müügikanaleid, millel on eelis; rõhutab, kui oluline on edendada ja kaitsta väikesemahulisest kalapüügist pärit kala kvaliteetseid omadusi, nagu muu hulgas värskus, hooajalisus, kultuuripärand ja kestlikkus; nõuab selliste toodete suuremat toetamist messidel, väikestes kauplustes ja restoranides, võttes arvesse elanikkonna toitumisharjumusi, et maksimeerida kohalike kalandustoodete väärtust ja edendada kohalikku arengut; nõuab kohalike kalandustoodete reklaamikampaaniate loomist, mille puhul kasutataks täiel määral ära ühist turukorraldust (ÜTK) ja ühist kalanduspoliitikat (ÜKP);
9. rõhutab vajadust edendada toodete mitmekesistamist algatuste kaudu, mille eesmärk on luua uusi turge, väärtustada vähem tuntud söödavaid ja tarbitavaid liike, et parandada väikesemahulise kalapüügi turupositsiooni, vähendada nõudlust toodete järele, mille pidevat pakkumist aasta jooksul saab tagada ainult impordiga, ning aidata vähendada püügisurvet ülepüütud liikidele; kordab vajadust toetada ka toodete mitmekesistamise edendamist konservitööstuses, eelkõige alahinnatud või vähem tarbitud liikide kasutamise kaudu;
10. nõuab hotelli-, restorani- ja toitlustussektorile (HORECA) mõeldud koolitusprogrammi rakendamist, mis annaks teadmisi mereannitoodetest ja headest tavadest ressursside kaitsmiseks ning suurendaks eelkõige teadlikkust seoses liikide müügist ja tarbimisest loobumisega kalapüügi keeluajal;
11. rõhutab, kui oluline on rakendada jaemüügisektoris uuenduslikke projekte, toonitades koostööd kalurite gildidega ja väikesemahulise kalapüügi ühendustega, mille kaudu säilitatakse lähedane seos lõpptarbijaga;
12. palub liikmesriikidel ja tootjaorganisatsioonidel uurida, kuidas paremini edendada suurema lisaväärtusega töödeldud kalandustoodete, sealhulgas konservide turustamist, sarnaselt teatavate põllumajandustoodetega, ning uurida ELi kalandustoodete välisturgudel edendamise programme, sealhulgas nende esitlemiseks rahvusvahelistel konkurssidel ja messidel;
13. rõhutab asjaolu, et mereandide sektoril on väga vähe selliseid vahendid nagu näiteks märgised, mis oleksid tarbijatele kättesaadavad, et hinnata väikesemahulise kalapüügi segmendi kestlikkuse kriteeriume ja edendada väikese mõjuga tooteid; rõhutab, et kui märgised on olemas, võivad need muutuda väikesemahulise kalapüügi jaoks ebasoodsaks, sest mõnedele vajalikele andmetele juurdepääs võib olla koormav või neil võib puududa finantssuutlikkus sertifitseerimismenetluse algatamiseks;